უნივერსიტეტის ღონისძიებების პორტალი

თანამედროვე ავსტრიული მუსიკის კონცერტი
2012-06-08 10:52 (Asia/Dubai)
ილიას სახელმწიფო უნივერსიტეტის ავსტრიული კულტურის ცენტრი და ილიაუნის თეატრი გიწვევთ მორიგ ერთობლივ პროექტზე: ცნობილი ავსტრიელი მხატვარი და მომღერალი ეველინ იუენი და მუსიკოსი პეტერ იუენი წარმოგვიდგენენ თანამედროვე ავსტრიული მუსიკის კონცერტს.
კონცერტი გაიმართება შაბათს, 9 ივნისს, 20:00 სთ. ილიაუნის თეატრში, ი. ჭავჭავაძის გამზ. 32.
დასწრება თავისუფალია.

საჯარო ლექციები კოსმოლოგიაში
2012-06-06 16:28
18 ივნისიდან 23 ივნისამდე პროფესორი ლეონარდ კისლინჯერი (კარნეგი-მელონის უნივერსიტეტი, აშშ) წაიკითხავს საჯარო ლექციებს თემაზე: სამყაროს ევოლუცია.
ლექციები ჩატარდება ილიას სახელმწიფო უნივერსიტეტის A101 დარბაზში; დასაწყისი 14:00 საათზე, (ყოველ დღე ორი 45- წუთიანი ლექცია 10 წუთიანი შესვენებით, დასრულდება დაახლოებით 16:00 საათისთვის). ლექციები მსმენელს გააცნობს კოსმოლოგიის ძირითად იდეებსა და ფაქტებს; განკუთვნილია ძირითადად ბაკალავრიატის სტუდენტებისთვის, თუმცა, ცალკეული საკითხები სასარგებლო იქნება მაგისტრანტებისა და დოქტორანტებისთვისაც. მსმენელებს ექნებათ ლექტორთან აქტიური მსჯელობის საშუალება მათთვის საინტერესო საკითხებზე.

უნიკინო 8 ივნისს: "უწარსულო კაცი"
2012-06-05 19:01
პარასკევს, 8 ივნისს, 18:00 საათზე, ილიას სახელმწიფო უნივერსიტეტის, 101-ე აუდიტორიაში, ნაჩვენები იქნება აკი კაურისმიაკის ფილმი ”უწარსულო კაცი” (2002).
მონაწილეობენ: მარკუ პელტოლა, კატი ოუტინენი, საკარი კუოსმანენი და სხვები. ფილმის ჩვენება ხორციელდება საზოგადოებრივი მაუწყებლის პირველი არხის ხელშეწყობით.
დასწრება თავისუფალია.

ევროპული სტანდარტების განათლება
2012-06-05 18:33
ა.წ. 8 ივნისს, 15:30 საათზე ილიას სახელმწიფო უნივერსიტეტში G 106 აუდიტორიაში (წერეთლის 2, ყოფილი ენციკლოპედიის შენობა) გაიმართება შეხვედრა ლონდონის ბიზნესისა და ფინანსების სკოლის – LSBF ბიზნესის ფაკულტეტის დეკანთან ანა თორნისთან.
შეხვედრის თემაა: ევროპული სტანდარტების განათლება, სამაგისტრო პროგრამები და მოკლევადიანი კურსები, რომელიც ფინანსთა სამინისტროს აკადემიასთან თანამშრომლობით ხორციელდება.

საჯარო ლექცია - გარემო და განვითარება
2012-06-05 18:18
8 ივნისს, 16:00-ზე, ილიას სახელმწიფო უნივერსიტეტის 101 -ე აუდიტორიაში (ი. ჭავჭავაძის გამზ. 32) ეუთოს გარემოსდაცვითი პროექტის ,,ორჰუსის ცენტრი საქართველოში“ ფარგლებში გაიმართება საჯარო ლექცია თემაზე: ,,გარემო და განვითარება“.
დღეს უკვე კარგად არის გააზრებული, რომ ეკონომიკურ ზრდაზე ორიენტირებული განვითარების არსებული ტენდენციები ვერ უზრუნველყოფს ადამიანის გარემოსთან ჰარმონიულ თანაცხოვრებას, რაც, თავის მხრივ, ადამიანის კეთილდღეობის წინაპირობაა. სწორედ ამ რეალობის გათვითცნობიერების პასუხია დღეს მსოფლიო პოლიტიკურ არენაზე მდგრადი განვითარების პრინციპების ფართომასშტაბური დანერგვისა და განხორციელების შესახებ მსჯელობა. აღნიშნული ლექციის მიზანია, წარმოაჩინოს არსებული განვითარების ტენდენციების და გარემოსდაცვითი პრობლემების კავშირი, მდგრადი განვითარების დანერგვის აუცილებლობა, აღნიშნული ცნების არსი, მიღწეული პროგრესი და არსებული პრობლემატიკა.

ავსტრიელი მსახიობი ილიაუნის თეატრში
2012-06-05 17:04
ილიას სახელმწიფო უნივერსიტეტის ავსტრიული კულტურის ცენტრი და ილიაუნის თეატრი გიწვევთ მორიგ ერთობლივ პროექტზე: პოპულარული ავსტრიელი მსახიობი კრისტოფ დოსტალი წარმოგიდგენთ ვოლფ ჰაასის გახმაურებული რომანის “Der Knochenmann” მიხედვით შექმნილ მონოსპექტაკლს (გერმანულ ენაზე).
წარმოდგენა გაიმართება ხუთშაბათს, 7 ივნისს, 19:00 სთ. ილიაუნის თეატრში, ი. ჭავჭავაძის გამზ. 32.
დასწრება თავისუფალია.
გთხოვთ მობრძანდეთ.

ინგლისურის სწავლების ახალი მეთოდი
2012-06-04 17:15
5 ივნისს, 13:00 საათზე, ილიას სახელმწიფო უნივერსიტეტში (G106 აუდიტორია) გაიმართება ბრიტანეთის საბჭოს და ილიას სახელმწიფო უნივერსიტეტის თანამშრომლობის პროექტის პრეზენტაცია. ღონისძიებას დაესწრებიან დიდი ბრიტანეთის და ჩრდილოეთ ირლანდიის სამეფოს ელჩის მოადგილე საქართველოში მ.ა. დუგლას მაკმილანი და უნივერსიტეტის რექტორი, პროფ. გიგი თევზაძე.
ილიას სახელმწიფო უნივერსიტეტში ინგლისური ენის შესწავლა სავალდებულოა ბაკალავრიატის ყველა სტუდენტისათვის. ახალი სასწავლო წლიდან კი ინგლისური ენის სავალდებულო კურსების სწავლებას ჩვენს უნივერსიტეტში ბრიტანეთის საბჭო განახორციელებს. ბრიტანეთის საბჭო მსოფლიოს ასზე მეტ ქვეყანაში ინგლისური ენის სწავლებისა და ბრიტანეთის კულტურის პოპულარიზაციის ლიდერი ორგანიზაციაა.
ასეთი თანამშრომლობა სწავლების თანამედროვე მეთოდების გამოყენებას და სწავლების მაღალ ხარისხს უზრუნველყოფს.

სამართლის ფაკულტეტის სტუდენტთა კონფერენცია
2012-05-31 16:54
9 ივნისს, 12:00-ზე, A101 აუდიტორიაში გაიმართება ილიას სახელმწიფო უნივერსიტეტის სამართლის ფაკულტეტის სტუდენტთა მეორე სამეცნიერო კონფერენციის დასკვნითი ეტაპი.
კონფერენციაზე წარმოდგენილი იქნება იმ სტუდენტთა ნაშრომები, რომლებმაც გაიარეს კონფერენციის პირველი ეტაპი, რაც გულისხმობდა შესაბამის დარგში მომუშავე ექსპერტების მიერ ნაშრომების შეფასებას. ფინალურ ეტაპზე დაშვებულ იქნა ნაშრომები, რომლებმაც გადალახეს 41-ქულიანი ზღვარი (60 ქულიდან).
კონფერენციის ფინალურ ეტაპზე მოხდება ნაშრომებზე მუშაობისას მიღებული შედეგების გაცნობა და გაიმართება სამეცნიერო კითხვა-პასუხი.
სტუდენტები შეფასდებიან 40 ქულის ფარგლებში. მიღებული შეფასება დაჯამდება კონფერენციის პირველ ეტაპზე მიღებულ შეფასებასთან და გამარჯვებულები გამოვლინდებიან ჯამური ქულის მიხედვით.
კონფერენციაზე დასწრება თავისუფალია.

აიდაჰოს შტატის ბუნება - საჯარო ლექცია
2012-05-31 16:44
4 ივნისს, 15:00 საათზე, ილიას სახელმწიფო უნივერსიტეტის 106-ე აუდიტორიაში (ყოფილი ენციკლოპედიის შენობა, G კორპუსი) გაიმართება აიდაჰოს უნივერსიტეტის ბუნებრივი რესურსების კოლეჯის (აშშ) პროფესორ კატლინ კავანას საჯარო ლექცია თემაზე: „ტყეები, რომლებსაც თევზი აშენებს: აიდაჰოს შტატის ბუნება“.
საჯარო ლექცია შეეხება ორაგულის მიგრაციას და მის როლს პირველადი ტყეების ნორმალურ ფუნქციონირებასა და სიცოცხლისუნარიანობაში, ასევე აიდაჰოს უნივერსიტეტის (აშშ) გამოცდილებას აღნიშნული მიმართულებით კვლევების განხორციელებაში ექსპერიმენტებისა და კომპიუტერული მოდელების გამოყენებით.

პროფესორ ლორა ადამსის საჯარო ლექცია
2012-05-30 17:21
7 ივნისს, 15:00 საათზე, ილიას სახელმწიფო უნივერსიტეტის A101 აუდიტორიაში (ი. ჭავჭავაძის გამზ. 32) ჰარვარდის უნივერსიტეტის დეივისის ცენტრის ცენტრალური აზიისა და კავკასიის პროგრამის დირექტორი, პროფესორი ლორა ადამსი წაიკითხავს ლექციას თემაზე: “UNESCO and the Politics of IntangibleCultural Heritage “.
მიმდინარე საუკუნის დასაწყისში იუნესკოს ინიციატივით შემუშავდა პროგრამა, რომლითაც ქართულ პოლიფონიას მიენიჭა სტატუსი “ზეპირი და არამატერიალური საკაცობრიო კულტურული მემკვიდრეობის ნიმუშები”. აღნიშნული პროგრამის ფარგლებში, პროფესორი ადამსი აწარმოებს შედარებით კვლევას იმის თაობაზე, თუ რას ნიშნავს ლოკალური კულტურული მემკვიდრეობის გლობალიზაცია. შეხვედრაზე ყურადღება გამახვილებული იქნება ნაციონალურ და ეროვნულ უმცირესობათა კულტურულ მემკვიდრეობაზე ზრუნვის პოლიტიკასა და საბჭოთა მემკვიდრეობის მოულოდნელ პოზიტიურ ეფექტზე.

"დრამატული ვირუსოლოგია: ვირუსები და ჩვენ"
2012-05-30 17:12
5 ივნისს, 14:00 საათზე, ილიას სახელმწიფო უნივერსიტეტის 101-ე აუდიტორიაში (A კორპუსი, ი. ჭავჭავაძის გამზ. 32) გაიმართება ეუნისკენედი-შრივერის ბავშვის ჯანმრთელობისა და ადამიანის განვითარების ეროვნული ინსტიტუტის (აშშ) პროფესორ ლეონიდ მარგოლისის საჯარო ლექცია თემაზე: „დრამატული ვირუსოლოგია: ვირუსები და ჩვენ“.
საჯარო ლექციაზე განხილული იქნება შემდეგი საკითხები:
ვირუსები, რომლებშიც ვცხოვრობთ
ჩვენ ვცხოვრობთ სამყაროში, რომელიც სავსეა ვირუსებითა და სხვა მიკრობებით. ადამიანის ვირუსების ნაწილი მილიონობით წლის წინ ჩამოყალიბდა, ნაწილი კი ახლახან გამოვლინდა. ვირუსები ადამიანს გამრავლებისათვის იყენებენ. ჩნდება კითხვა: ჩვენ პათოგენების მხოლოდ მსხვერპლი ვართ, თუ ვიღებთ სარგებელს მათი არსებობიდან?

ვირუსებზე მონადირეები: ადამიანები სამეცნიერო აღმოჩენების უკან
ვირუსები უბრალო პატარა ნაწილაკებია, თუმცა ისინი შესწავლილია ადანიამის მიერ და მეცნიერებების ტრიუმფებისა და ტრაგედიების საბრძოლო ველს წარმოადგენენ. საკმაოდ დრამატულია მეცნიერების ისტორია პირველი ვირუსის აღმოჩენიდან ადამიანის იმუნოდეფიციტის ვირუსის ბოლოდროინდელი აღმოჩენის ჩათვლით.
ბრძოლა პათოგენურ ვირუსებთან: წარმატებები და მარცხი
ვინ გაიმარჯვებს: ისინი თუ ჩვენ? როგორ შევძელით ცალკეული ინფექციებისგან თავის დაღწევა და სხვებისგან კი ვერ? როგორ ებრძვიან ადამიანები ვირუსებს და რა სტრატეგია აქვთ მათთან საბრძოლველად?

ლორა ადამსი - სამუშაო ჯგუფის შეხვედრა
2012-05-30 17:02
5 ივნისს, 15:00 საათზე, ილიას სახელმწიფო უნივერსიტეტის G106 აუდიტორიაში (G კორპუსი, გ. წერეთლის 2) ჰარვარდის უნივერსიტეტის დეივისის ცენტრის ცენტრალური აზიისა და კავკასიის პროგრამის დირექტორი, პროფესორი ლორა ადამსი გამართავს სამუშაო ჯგუფის შეხვედრას (workshop) თემაზე: Getting Published in International PeerReviewed Journals.
შეხვედრა განკუთვნილია მაგისტრანტებისთვის, დოქტორანტებისა და ახალგაზრდა მკვლევართათვის, რომლებიც დაინტერესებული არიან საერთაშორისოდ აღიარებულ აკადემიურ ჟურნალებში საკუთარი ნაშრომების გამოქვეყნებით. პროფესორი ადამსი შემოგთავაზებთ პრაქტიკულ რჩევებს და საყოველთაოდ დამკვიდრებულ ნორმებს, რომლებიც გაგიმარტივებთ გზას რეცენზირებად გამოცემებამდე.
სემინარზე დასწრების მსურველები სასურველია, გაეცნონ თანდართულ მასალებს.

მეორე სტუდენტური სამეცნიერო კონფერენცია
2012-05-30 16:41
ილიას სახელმწიფო უნივერსიტეტის მეცნიერებათა და ხელოვნების ფაკულტეტი გიწვევთ მეორე სტუდენტურ კონფერენციაზე. კონფერენცია ჩატარდება 2 ივნისს, 15 საათზე, აუდიტორიაში A 103.
გთხოვთ, მობრძანდეთ!
კონფერენციის პროგრამა იხ. მიმაგრებულ დოკუმენტში. >>

სტივენ ბერლინი ილიაუნიში
2012-05-30 10:46
6 ივნისს, 13:00 საათზე, G კორპუსის 106-ე აუდიტორიაში ჩვენი უნივერსიტეტის სტუდენტებს შეხვდება და მათ კითხვებს უპასუხებს ჩიკაგოს მერიის ეთიკის საბჭოს აღმასრულებელი დირექტორი სტივენ ბერლინი (Steven I. Berlin).
სტივენ ბერლინი საქართველოში კერძო ვიზიტით იმყოფება.

ემერიტუსის წოდების მინიჭებისადმი მიძღვნილი საღამო
2012-05-30 10:27
1 ივნისს, 19:00 საათზე, გიწვევთ პროფესორ ირაკლი ელიავას ემერიტუსის წოდების მინიჭებისადმი მიძღვნილ საღამოზე, რომელიც გაიმართება წიგნის მაღაზია ”ლიგამუსში” (ი. ჭავჭავაძის გამზ. 32).
იგი არის ბიოლოგიის მეცნიერებათა დოქტორი, საქართველოს მეცნიერებათა ეროვნული აკადემიის წევრ-კორესპონდენტი. ავტორია 4 მონოგრაფიის, 1 ლექსიკონის, 2 სახელმძღვანელოს, 160 სამეცნიერო ნაშრომის. გახლავთ ღირსების ორდენისა და მელიქიშვილის პრემიის ლაურეატი, წლების მანძილზე იყო თბილისის სახელმწიფო უნივერსიტეტის ბიოლოგიის ფაკულტეტის ზოოლოგიის კათედრის გამგე და შემდეგ დეკანი, ასევე სულხან-საბა ორბელიანის სახელობის ინსტიტუტში ზოოლოგია-ფიზიოლოგიის კათედრის გამგე. 16 წლის მანძილზე ხელმძღვანელობდა საქართველოს მეცნიერებათა აკადემიის ზოოლოგიის ინსტიტუტს.

მოტივაცია და ქცევა - საჯარო ლექცია
2012-05-29 16:41
ილიას სახელმწიფო უნივერსიტეტის მეცნიერებათა და ხელოვნების ფაკულტეტის სტუდენტური თვითმმართველობის ინიციატივით 30 მაისს, 14:00 საათზე, C 407 აუდიტორიაში ტარდება საჯარო ლექცია თემაზე: ,,მოტივაცია და ქცევა’’ (მეორე ნაწილი). ლექციას გაუძღვება ილიას სახელმწიფო უნივერსიტეტის ლექტორი, ქალბატონი ქეთევან კუპატაძე.
დასწრება თავისუფალია.

ლექცია თემაზე - "ფსიქოდრამა"
2012-05-29 16:37
ილიას სახელმწიფო უნივერსიტეტის მეცნიერებათა და ხელოვნების ფაკულტეტის სტუდენტური თვითმმართველობისა და ,,ახალგაზრდა ფსიქოლოგთა კლუბის’’ ინიციატივით 30 მაისს, 16:00 საათზე, A 101 აუდიტორიაში ჩატარდება საჯარო ლექცია თემაზე: ,,ფსიქოდრამა’’. მას გაუძღვება ილიას სახელმწიფო უნივერსიტეტის ლექტორი, ქალბატონი რუსუდან მირცხულავა.
დასწრება თავისუფალია.

ლექცია თემაზე - "სამოქალაქო აქტივიზმი"
2012-05-29 16:33
31 მაისს, 15:00 საათზე, 101 -ე აუდიტორიაში (ი. ჭავჭავაძის გამზ.32) გაიმართება ლექცია თემაზე:”სამოქალაქო აქტივიზმი”, ლექციას წაიკითხავს საერთაშორისო ორგანიზაციის ,,სტუდენტური ნაბიჯი პროგრესისკენ” პრეზიდენტი, პოლიტოლოგიის მაგისტრი ამირან ლაფაჩიძე.
“ლექცია შედგება თეორიული და პრაქტიკული სამუშაოსგან. თეორიულ ასპექტში განხილული იქნება სამოქალაქო საზოგადოების და სამოქალაქო აქტივიზმის ძირითადი საკითხები და მაგალითები. სამოქალაქო საზოგადოებას ძალუძს ბევრი, მას შეუძლია იმ საზოგადოებრივი პრობლემის თუ სირთულის აღმოფხვრა, რომლისთვისაც დღეს მიმართავენ ხელისუფლებას, სხვადასხვა მმართველ ან საერთაშორისო სტრუქტურებს. სამოქალაქო საზოგადოებას აქვს საკმაო ინსტრუმენტები არსებული კანონმდებლობის ფარგლებში, რომლის გამოყენებითაც ჩვენ შევძლებთ ქვეყნის განვითარებაში უდიდესი წვლილის შეტანას.”

უნიკინო 1 ივნისს: ”კასაბლანკა”
2012-05-29 16:16
პარასკევს, 1 ივნისს, 18:00 საათზე, ილიას უნივერსიტეტის A კორპუსში, 101-ე აუდიტორიაში, ნაჩვენები იქნება მაიკლ კურტისის ფილმი ”კასაბლანკა” (1942).
მონაწილეობენ: კლოდ რეინსი, მადლენ ლებო, ინგრიდ ბერგმანი. ფილმის ჩვენება ხორციელდება საზოგადოებრივი მაუწყებლის პირველი არხის ხელშეწყობით.
დასწრება თავისუფალია.

სესხებისა და ანაბრების შედარებითი ანალიზი
2012-05-29 10:55
30 მაისს, 15:00 საათზე, ილიას სახელმწიფო უნივერსიტეტში (G 106 აუდიტორია, გ. წერეთლის 2, ყოფილი ენციკლოპედიის შენობა) შედგება „ილიაუნი ბიზნეს რევიუს“ მიერ მომზადებული კვლევის ‘’საქართველოს მიკროსაფინანსო ორგანიზაციებისა და კომერციული ბანკების სესხებისა და ანაბრების შედარებითი ანალიზი“ პრეზენტაცია.
წარმოდგენილი კვლევა მოიცავს ამომწურავ ინფორმაციას საქართელოში მოქმედი წამყვანი კომერციული ბანკებისა და ლიდერი მიკროსაფინანსო ორგანიზაციების სასესხო პროდუქტებისა და ანაბრების შესახებ. კვლევა აჩვენებს კომერციულ ბანკებსა და მიკროსაფინანსო ორგანიზაციებში მსგავსი სასესხო პროდუქტებისა და ანაბრების შედარებით ანალიზს. შედარებულია ასევე მიკროსაფინანსო ორგანიზაციებისა და ბანკების სესხებისა და ანაბრების (მიკროსაფინანსო ორგანიზაციების მხრიდან მოზიდული სახსრების) საშუალო მაჩვენებლები.
კვლევა ჩატარდა 2012 წლის 10 მაისიდან 25 მაისის პერიოდში.
კვლევის ფარგლებში შესწავლილ იქნება 14 კომერციული ბანკი და 14 მიკროსაფინანსო ორგანიზაცია.
კვლევის შედეგად გამოიკვეთა:
· მნიშვნელოვანი სხვაობა კომერციული ბანკებისა და მიკროსაფინანსო ორგანიზაციების სასესხო პროდუქტებსა და ანაბრებს შორის;
· გამოვლინდა საქართველოში ყველაზე მაღალპროცენტიანი სესხი;
· ცალკეულ სესხებთან ერთად დადგინდა მიკროსაფინანსო ორგანიზაციებისა და კომერციული ბანკების სესხებისა და ანაბრების შედარებითი მაჩვენებელი.
,,ილიაუნი ბიზნეს რევიუ“ საჭიროდ თვლის, არსებული შედეგების საფუძველზე ჩამოყალიბებული ტენდენციიდან გამომდინარე, ცალკეული რეკომენდაციით მიმართოს საქართველოს ეროვნულ ბანკს.
„ილიუნი ბიზნეს რევიუ“ მზადდება ილიას სახელმწიფო უნივერსიტეტის ბიზნესის ფაკულტეტზე არსებული ეკონომიკური კვლევებისა და კონსულტაციების ცენტრის მკვლევრების მიერ.

შვედი პროფესორის ლექცია საბავშვო ლიტერატურაზე
2012-05-28 18:52
29 მაისს,17:00 საათზე, ილიას სახელმწიფო უნივერსიტეტის წიგნის მაღაზია “ლიგამუსში” გაიმართება შვედი პროფესორის, ლენა კორელანდის ლექცია საბავშვო ლიტერატურის შესახებ.
ლენა კორელანდი ლიტერატურათმცოდნეობის პროფესორია უფსალას უნივერსიტეტში (შვედეთი). იგი მომავალ მასწავლებლებს უკითხავდა ლექციებს საბავშვო ლიტერატურისა და ბავშვებში კითხვადობის შესახებ. ლენა კორელანდს ბევრი წიგნი აქვს გამოცემული საბავშვო ლიტერატურაზე, მათ შორის ტუვე იანსონის დასურათებულ წიგნებსა და ლენარტ ჰელსინგის მწერლობაზე. მის ინტერესების სფეროს ასევე მიეკუთვნება ქალი მწერლები. იგი უძღვებოდა სკოლაში მხატვრული ლიტერატურის გენდერულ ასპექტებსა და პედაგოგიურ განათლებაში მხატვრული ლიტერატურის როლზე ჩატარებულ კვლევებს.
ლექცია საინტერესო იქნება საბავშვო ლიტერატურის მკვლევრებისთვის, სკოლის მასწავლებლებისთვის, საბავშვო ბაღების აღმზრდელებისთვის, ბიბლიოთეკარებისთვის, საბავშვო მწერლებისა და ილუსტრატორებისათვის, გამომცემლებისთვის, ლიტერატურისა და ინფორმაციის კვლევების მიმართულების სტუდენტებისათვის და ა.შ.
ლექცია ხორციელდება ქართულ-შვედური პროექტის ფარგლებში, შვედური ინსტიტუტის ფინანსური მხარდაჭერით.
დასწრება თავისუფალია.

ორგანიზაცია LIBRA-ს პრეზენტაცია
2012-05-28 18:47
1 ივნისს, 13:00 საათზე, ილიას სახელმწიფო უნივერსიტეტის A 101-ე აუდიტორიაში გაიმართება ორგანიზაცია LIBRA-ს პრეზენტაცია ბრიტანეთსა და ევროპის სხვა ქვეყნებში სწავლის შესაძლებლობებთან დაკავშირებით.
პრეზენტაცია შეეხება სტუდენტებისათვის საინტერესო საკითხებს, როგორებიცაა:
• საზღვარგარეთ სწავლის შესაძლებლობები: ქვეყნები და პროგრამები;
• სამაგისტრო და საბაკალავრო პროგრამები ბრიტანეთსა და სხვა ქვეყნებში;
• აბერისტვიტისა და საუსჰემფტონის უნივერსიტეტების პრეზენტაცია;
• საზაფხულო პროგრამები;
• სტიპენდიები და სხვა.

ქართული ენა მომავალი წარმატებისთვის
2012-05-28 18:02
30 მაისს, 13:00 საათზე, G 106 აუდიტორიაში (ყოფილი ენციკლოპედიის შენობა) გაიმართება საქართველოს განათლებისა და მეცნიერების სამინისტროს სსიპ მასწავლებელთა პროფესიული განვითარების ეროვნული ცენტრის პროგრამის „ქართული ენა მომავალი წარმატებისთვის“ ფარგლებში ეთნიკური უმცირესობებით დასახლებულ რეგიონებში (ქვემო ქართლი, სამცხე-ჯავახეთი, კახეთი) მოხალისე პედაგოგების გაგზავნის მიზნით კონკურსის პრეზენტაცია.
პროგრამის აღწერილობა:
პროგრამის მიზანია ეროვნული უმცირესობების სამოქალაქო ინტეგრაციის ახალი სტრატეგიის ფარგლებში ქვემო ქართლის, სამცხე-ჯავახეთისა და კახეთის რეგიონებში მცხოვრები ეროვნული უმცირესობებისათვის სახელმწიფო ენის შესწავლის გაძლიერება. პროგრამის მონაწილეები იცხოვრებენ ადგილობრივ ოჯახებში და ერთი აკადემიური წლის მანძილზე იმუშავებენ არაქართულენოვან საჯარო სკოლებში. პროგრამაში მონაწილეობა შეუძლიათ საქართველოს მოქალაქეებს, ვისთვისაც ქართული მშობლიური ენაა და ფლობენ აკრედიტებული უმაღლესი საგანმანათლებლო დაწესებულების ბაკალავრის აკადემიურ ხარისხს.
პროგრამის მონაწილე მიიღებს ყოველთვიურ ხელფასს. ამას გარდა, ბაკალავრის ხარისხის მქონე ახალგაზრდები, პროგრამაში მონაწილეობისა და მაგისტრატურის გამოცდების წარმატებით დაძლევის შემდეგ მიიღებენ სახელმწიფო სამაგისტრო გრანტს. აგრეთვე მნიშვნელოვანია, რომ პროგრამაში მონაწილეობა ყველას ჩაეთვლება სკოლაში პედაგოგად მუშაობის სტაჟში. სკოლაში გაგზავნამდე ყველა მონაწილე გაივლის სპეციალურ მომზადებას პედაგოგიკის პრინციპებში.
ხანგრძლივობა: 2012-2013 აკადემიური წელი.
განაცხადის წარმოდგენის ბოლო ვადა: 2012 წლის 20 ივნისი.
სამუშაოს ადგილმდებარეობა: ქვემო ქართლის/სამცხე-ჯავახეთის/კახეთის რეგიონი.
კონკურსში მონაწილეობის მსურველები ელექტრონულად უნდა დარეგისტრირდნენ არა უგვიანეს 2012 წლის 20 ივნისისა ვებ-გვერდზე: www.mes.gov.ge ან www.tpdc.ge
წარმოდგენილი აპლიკაციების განხილვის შემდეგ პროგრამის ადმინისტრაცია დაუკავშირდება მხოლოდ კონკურსის მეორე ეტაპზე გასულ კანდიდატებს, რომლებიც გაივლიან ქართული ენის ტესტს და გასაუბრებას.

ირანული კომედიური ფილმის ჩვენება
2012-05-28 16:37
31 მაისს, 17:00 საათზე, ილიას სახელმწიფო უნივერსიტეტში (101 – ე აუდიტორია, ი. ჭავჭავაძის გამზ.32) გაიმართება
ირანული კომედიური ფილმის “ქუდი ბარანისთვის“ (“A Hat for Baran”/”كلاهي براي باران”) ჩვენება.
რეჟისორი: მასუდ ნავაბი
როლებში: რეზა ათარანი, ჯავად რაზავიანი, ჰადის ფულადვანდი და სხვა.
ენა: სპარსული (ინგლისური სუბტიტრებით)
წელი: 2006
ები გასაქურდად ერთ-ერთ სახლში შედის და უიღბლო სიყვარულით გულგატეხილი გოგონას, ბარანის თვითმკვლელობის მცდელობის მოწმე ხდება. ები გადაწყვეტს, თავისი მეგობრის, ჯალალის დახმარებით ბარანის გადარჩენას…

ევროპის კვირეული ილიაუნიში
2012-05-25 16:57
30 მაისს, 15:00 საათზე, წიგნის პრეზენტაცია
La plus belle histoire des femmes: The Most Beautiful Story of Women – ქალების ყველაზე ლამაზი ისტორია.
ნიკოლ ბაშარანი, ფრანსუაზ ერიტიე, მიშელ პერო, სილვიან აგაზენსკი (გამომცემლობა “Seuil”).
რომანი საუკუნეების მანძილზე ქალთა ხვედრის შესახებ, მოყოლილი ოთხი განსაკუთრებული ქალის მიერ.
როგორია, იყო ქალი? როგორია, იცხოვრო მამაკაცების პლანეტაზე? ყველა ეპოქას თავისი პასუხი აქვს ამ კითხვაზე. თუმცა ვარაუდი ყოველთვის ერთი და იგივეა: ეს სქესი სუსტია, მეორეხარისხოვანი და დამოკიდებული.
გაბედულ დიალოგში, რომელიც ბევრ დამკვიდრებულ სტერეოტიპს ანგრევს, ოთხი განსაკუთრებული ქალი ჰყვება ისტორიას ქალთა ხვედრზე ყოველგვარი ტაბუსა და ჟარგონის გარეშე. ამ წიგნში ისინი ფარდას ხდიან ბრძოლას არსებული მორალური, სოციალური და სექსუალური წესრიგის წინააღმდეგ, რომელსაც ქალებს თავს ახვევენ მეფეების, მღვდლების, მამების, ქმრების თაობები – გრძელი მოგზაურობა, რომლის დასასრული ჯერ კიდევ შორსაა.
დღევანდელ საზოგადოებაში, ოჯახში, წყვილის ურთიერთობებში თუ საწოლი ოთახის ინტიმურ გარემოში ვართ კი იმდენად თავისუფალი ძველი სტერეოტიპებისაგან, რამდენადაც ამას ვიჩემებთ?
ნიკოლ ბაშარანი არის ისტორიკოსი და პოლიტოლოგი, 15-ზე მეტი წიგნის ავტორი, ამერიკის შეერთებული შტატების სპეციალისტი. ის რეგულარულად სტუმრობს რადიო და ტელეგადაცემებს ევროპასა და ამერიკაში.
წიგნის თანაავტორები არიან ფრანსუაზ ერიტიე, ანთროპოლოგი, საპატიო პროფესორი Collège de France-ში; ნაშრომის ” Masculin-Féminin” (მამრობითი-მდედრობითი) ავტორი.
მიშელ პერო, ისტორიკოსი, ქალების ისტორიის სპეციალისტი, ნაშრომის – ”ქალების ისტორია დასავლეთში ”(L’Histoire des femmes en Occident”) თანაავტორი.
სილვიან აგაზენსკი, ფილოსოფოსი, ნაშრომის ”სქესების მეტაფიზიკა” (La métaphysique des sexes) ავტორი.
მისამართი: წიგნის მაღაზია ”ლიგამუსი”, ჭავჭავაძის გამზ. 32.
ენა: ინგლისური (ქართული თარგმანი)
1 ივნისს, 13.00 – წიგნის პრეზენტაცია
“BLOODY SUNDAY: TRUTH, LIES AND THE SAVILLE INQUIRY”
”სისხლიანი კვირა: სიმართლე, ტყუილი და სავილის გამოძიება”
დუგლას მიურეი, ჰენრი ჯექსონის საზოგადოების (დიდი ბრიტანეთი) ასოცირებული დირექტორი.
ჩრდილოეთ ირლანდია ხშირად მოჰყავთ, როგორც კონფლიქტის მოგვარების წარმატებული მაგალითი. ამ ღონისძიებზე დუგლას მიურეი, წიგნის ”სისხლიანი კვირა, ტყუილი და სავილის გამოძიება” ავტორი, წარმოგიდგენთ სამშვიდობო პროცესების განვითარებისა და შედეგის კრიტიკულ შეფასებას და ისაუბრებს, გამოსადეგია თუ არა ეს გაკვეთილები სხვა ხანგრძლივი კონფლიქტების მოგვარებისას.
მისამართი: წიგნის მაღაზია ,,ლიგამუსი“, ჭავჭავაძის გამზ.32.
ენა: ინგლისური (ქართული თარგმანი).

ილიაუნის საგაზაფხულო სემინარი
2012-05-25 16:24
28 მაისს, 18:00 საათზე, ილიას სახელმწიფო უნივერსიტეტის A101 აუდიტორიაში (ი. ჭავჭავაძის გამზ. 32) გაიმართება ილიას სახელმწიფო უნივერსიტეტის საგაზაფხულო სემინარი: (პრემოდერნული მხატვრული კულტურა) “შუა საუკუნეების მხატვრული კულტურა”: ხელოვნების ნაწარმოები – კონტექსი და ინტერპრეტაცია – სემინარის ხელმძღვანელი ნინო ჭიჭინაძე.
სემინარის მომხსენებლები იქნებიან:
1. მარიამ გაბაშვილი – “ზოომორფულ გამოსახულებათა ერთი იკონოგრაფიული ტიპის მხატვრული ინტერპრეტაციები” (უკან თავმობრუნებულ ცხოველთა მხატვრული სახის მიხედვით);
2. კიტი მაჩაბელი – ,,ხელოვნების ნაწარმოები, როგორც ისტორიული წყარო – ადრე შუა საუკუნეების ქართული საერო პორტრეტი“;
3. ნინო ჭიჭინაძე, ,,ტექსტი და იკონოგრაფია – ზარზმის ფერისცვალების ხატის კულტის გენეზისისათვის“;
4. ირმა მათიაშვილი (გიორგი მთაწმინდელის სახ. სასწავლო უნივერსიტეტი) – ,,სამთავისის ტაძრის საფასადო სკულპტურის სიმბოლიკა“;
5. ეკა ბერალაშვილი – ,,გვიანი შუა საუკუნეების ქართული მიტრების მხატვრული სისტემის ზოგიერთი თავისებურება“.

ახალგაზრდა სოციალისტების პრეზენტაცია
2012-05-24 18:03
5 ივნისს, 17:00 საათზე, ილიას სახელმწიფო უნივერსიტეტის 101 – ე აუდიტორიაში (ი. ჭავჭავაძის გამზ.32) გაიმართება საქართველოს ახალგაზრდა სოციალისტების პროექტის „გენდერული თანასწორობა: ჩვენი საერთო პასუხისმგებლობა“ პრეზენტაცია.
მომხსენებლები იქნებიან ახალგაზრდა სოცილისტების გენდერის სამუშაო ჯგუფის წევრები თამარ ხოხობაშვილი, თამარ ფახურიძე და ნანა ტოგონიძე.
მომხსენებლები ძირითადად ისაუბრებენ შემდეგ თემებზე: დასაქმების გენდერული საკითხები საქართველოში; გენდერული თანასწორობა შრომის ბაზარზე; ქალთა მონაწილეობა თანამედროვე სოციალურ-პოლიტიკურ პროცესში. მექანიზმები, რომლებიც ხელს უწყობენ გენდერული პოლიტიკის გატარებას ქვეყანაში (რეკომენდაციები); გენდერული თანასწორობის ეკონომიკური ასპექტები; გენდერული უთანასწორობა სიღარიბის განზომილებაში.

საერთაშორისო საპარლამენტო სტიპენდიის შესახებ
2012-05-24 14:03
30 მაისს ილიას სახელმწიფო უნივერსიტეტში გერმანიის საელჩო გამართავს საინფორმაციო შეხვედრას „ბუნდესტაგის საერთაშორისო საპარლამენტო სტიპენდიის“ შესახებ.
გერმანიის ბუნდესტაგი ბერლინის უნივერსიტეტებთან თანამშრომლობის პროგრამის ფარგლებში მაღალი კვალიფიკაციის მქონე და პოლიტიკური საკითხებით დაინტერესებულ 100 ახალგაზრდას 21 სხვადასხვა ქვეყნიდან ყოველწლიურად აძლევს შესაძლებლობას, უშუალოდ გაეცნოს გერმანიაში პოლიტიკური გადაწყვეტილებების მიღების პროცესებს. სტიპენდიატებს ეძლევათ უნიკალური შესაძლებლობა, 5 თვის განმავლობაში იმუშაონ ბუნდესტაგის დეპუტატთა ბიუროებში და მონაწილეობა მიიღონ უამრავ ღონისძიებასა და შემეცნებით ექსკურსიაში.
2013 წლის სტიპენდიის პროგრამაში მონაწილეობის მისაღებად გერმანიის საელჩოში განაცხადების შეტანის ბოლო ვადაა 30 ივნისი, 2012.
„ბუნდესტაგის საერთაშორისო საპარლამენტო სტიპენდიის“ პროგრამის შესახებ დამატებითი ინფორმაცია შეგიძლიათ იხილოთ შემდეგ გვერდზე: www.bundestag.de/ips

30 მაისს დაგეგმილ შეხვედრაზე დაინტერესებული პირები მიიღებენ დეტალურ ინფორმაციას პროგრამის მიზნებისა და 2013 წლის პროგრამაში განაცხადის შეტანის პროცედურების შესახებ.
შეხვედრის დრო: 30 მაისი, 15:00 საათი.
შეხვედრის ადგილი: A კორპუსი, 101 – ე აუდიტორია (ი. ჭავჭავაძის გამზ. 32)

პროექტ ”ახალი თბილისის” პრეზენტაცია
2012-05-24 12:02
25 მაისს, 17:00 საათზე, ილიას სახელმწიფო უნივერსიტეტის წიგნის მაღაზია ,,ლიგამუსში” გაიმართება ფონდ „ახალი თბილისის“ ღია საინფორმაციო შეხვედრა, სადაც წარმოდგენილ იქნება პროექტ „ახალი თბილისის“ კონცეფცია, განვითარების პერსპექტივები და სამომავლო ხედვა. ,,ახალი თბილისი“ ქალაქ თბილისის მერიის ფართო მასშტაბიანი პროექტია. მისი მიზანია, თბილისის, როგორც მეტროპოლისის გაფართოების, ფუნქციური გადანაწილების უზრუნველყოფა და თანამედროვე უბნის მშენებლობა.

შეხვედრა ამერიკელ მწერალ ქეთრინ შულცთან
2012-05-23 16:44
30 მაისს, 12:00 საათზე, წიგნის მაღაზია ”ლიგამუსში” (ი. ჭავჭავაძის გამზ. 32) გაიმართება შეხვედრა ამერიკელ მწერალ ქეთრინ შულცთან. ავტორი წარადგენს თავის წიგნს ”როცა ცდები”, რომელიც ახლახან ქართულ ენაზე გამოიცა არასამთავრობო ორგანიზაცია ”რადარამის” მიერ.
ქეთრინ შულცი ფილოსოფიის ფაკულტეტის კურსდამთავრებული, ჟურნალისტი, მწერალი და ბლოგერია. ის წერს ისეთი ცნობილი გამოცემებისთვის, როგორებიცაა: New York Times Magazine, The Nation, Foreign Policy. ქეთრინ შულცი საქართველოს “რადარამის” მოწვევით ესტუმრა და შეხვედრები ექნება სტუდენტებთან, ლექტორებთან, მწერლებთან და მისი წიგნის მკითხველებთან სხვადასხვა ქალაქებში.
მოკლედ წიგნის შესახებ:
ფილოსოფია, ფსიქოლოგია, რელიგია, მედიცინა, პოლიტიკა, ყოველდღიური ცხოვრება – ის სფეროებია, რომელთა მრავალფეროვანი მაგალითებით ქეთრინ შულცი გვიხსნის, რომ შეცდომა ადამიანური ფენომენია. წიგნში ,,როცა ცდები” ის შეცდომის ორ მოდელს განიხილავს: პესიმისტურსა და ოპტიმისტურს. პირველი ხაზს უსვამს შეცდომის საბედისწერო ხასიათს, ხოლო მეორის მიხედვით, შეცდომას არცთუ ისე დიდი მნიშვნელობა აქვს ადამიანის ცხოვრებაში. ის გვთავაზობს პასუხს კითხვებზე – რატომ არის შეცდომა ადამიანისთვის შემეცნების ერთ-ერთი გზა და არა დაბრკოლება? როგორია შეცდომის მექანიზმი, რომელსაც საბოლოოდ ჩვენი გარდაქმნაც კი შეუძლია?
,,რადარამის“ შესახებ:
”როცა ცდები ” ,,რადარამის” ყოველთვიური წიგნების სერიის მესამე წიგნია.
,,რადარამი” ქართული არასამთავრობო ორგანიზაციაა, რომელმაც დაიწყო უკანასკნელი წლების არამხატვრული ჟანრის ლიტერატურის ქართულ ენაზე თარგმნა და ბეჭდვა. წიგნები ისეთ აქტუალურ თემებს ეხება, როგორიცაა: გლობალიზაცია, ეკონომიკა, გარემოს დაცვა, პოლიტიკა, მეცნიერება, ფსიქოლოგია და სხვა. თითოეული მათგანი ისეთი ენითაა დაწერილი, რომ არ მოითხოვს კონკრეტული საკითხის პროფესიონალურ დონეზე ცოდნას და გასაგებია ყველა დაინტერესებული ადამიანისათვის.
